
A Mesekastély – A fáji Fáy-kastély mint kulturális örökségünk

Napjainkban egy aktuálisnak számító területet kívántam feltárni dolgozatomban, melyben a kulturális örökségek turizmusban rejlő lehetőségeit kerestem, ezen belül is a kastélyturizmust vizsgáltam meg, és a kastélyhasznosítás problémáit a fáji Fáy-kastély múltján és jelenén keresztül tanulmányoztam. Kutatásom célja az volt, hogy a fáji kastély történetét, jelenlegi helyzetét megismerve egy jövőképet vázoljak fel a kastély és környezete adottságainak figyelembe vételével, mindezzel egy jó példát kidolgozva, dolgozatomban javaslatot tegyek a fáji Fáy-kastély, mint kiemelt nemzeti örökségünk hasznosítására.
Kutatásom elsősorban szakirodalom és dokumentum elemzésen alapult. A család történet kapcsán IV. Béla 1243-as adománylevelének fordítását elemeztem. A helyzetfeltáráshoz statisztikai adatokat gyűjtöttem a Központi Statisztikai Hivataltól és a Forster Központtól. Végül interjút készítettem a fáji Fáy-kastély létesítményfelelősével.
A dolgozatom három fő pillérre épült: a kulturális örökség és a kulturális turizmus kapcsolatára, azon belül is a kastélyturizmusban rejlő lehetőségekre; a magyarországi kastélysors bemutatására, feltárva a kastélyhasznosítás problémáit; valamint a fáji Fáy-kastély múltjára, jelenére és jövőjére. A kastélyok, mint kulturális örökségeink az egyik legfőbb szerepet töltik be napjaink kulturális turizmusában. A kastélyoknak a turizmus vérkeringésébe való bekapcsolása hozzájárul a térség, sőt az ország gazdasági helyzetének javításához. A fáji Fáy-kastély sem hasznosítható megfelelően, ha nem teszünk bele turisztikai szolgáltatásokat, azonban figyelembe kell vennünk azt a tényt, hogy a környék társadalmi és gazdasági helyzete megkívánja a szociális funkciók elhelyezését is. A Mesekastély koncepció egy vonzerő, attrakció, mely egyedülálló az országban, így megfelelő marketing tevékenységgel a település hátrányos helyzete ellenére is vonzaná a látogatókat. A Mesekastély projektötletet újragondolva javaslatot tettem a kastély turisztikai, illetve kulturális központként való hasznosítására, mely egy múzeumpedagógia programból indult ki, napjainkban ugyanis egyre nagyobb szerepe van a múzeumpedagógiának, így nélkülözhetetlen a program kínálatból.



